2010.—2011. gada NHL sezona
Nacionālās hokeja līgas 2010.—2011. gada sezona bija 93. NHL sezona. Regulārā sezona ilga no 2010. gada 7. oktobra līdz 2011. gada 10. aprīlim, izslēgšanas spēlēs sākas 13. aprīlī. Šajā sezonā piedalījās 30 komandas. Regulārajā sezonā tika izspēlētas 1230 spēles (katra komanda aizvada 82 spēles). Sezona tika uzsākta ar 6 spēlēm Eiropā: Helsinkos, Stokholmā un Prāgā. Par NHL čempioniem un Stenlija kausa ieguvējiem kļuva Bostonas "Bruins" hokejisti, kas septiņu spēļu finālsērijā uzvarēja Vankūveras "Canucks". Pirms sezonas tika aizvadītas divas pārbaudes spēles ar KHL klubiem: 4. oktobrī Karolīnas "Hurricanes" zaudēja Sanktpēterburgas SKA ar 3—5, 6. oktobrī Fīniksas "Coyotes" uzvarēja Rīgas "Dinamo" ar 3—1. 2011. gada 1. janvārī tika aizvadīta Ziemas klasikas spēle, kurā piedalījās Vašingtonas "Capitals" un Pitsburgas "Penguins". Tajā "Capitals" uzvarēja ar 3—1. 2010. gada 26. jūnijā tika aizvadīts 2010. gada NHL drafts. Tas notika Staples Center Losandželosā, Kalifornijā. Ar pirmo numuru Edmontonas "Oilers" izvēlējās Teiloru Halu. 58. NHL Visu zvaigžņu spēle notika 2011. gada 30. janvārī RBC Center hallē Ralejā, Ziemeļkarolīnā. Tajā uzvarēja Niklasa Lidstrema komanda, kas ar rezultātu 11—10 uzvarēja Ērika Stola komandu.